*****

ΚΑΝΟΝΙΣΜΟΣ (ΕΟΚ) αριθ. 2198/82 ΤΗΣ ΕΠΙΤΡΟΠΗΣ

της 6ης Αυγούστου 1982

περί καθορισμού του ύψους και των λεπτομερειών εφαρμογής της ενισχύσεως για επαναποθεματοποίηση των σταφίδων σουλτανίνα της εσοδείας 1981 που ευρίσκονται στην κατοχή των ελληνικών οργανισμών αποθεματοποιήσεως

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 516/77 του Συμβουλίου της 14ης Μαρτίου 1977 περί κοινής οργανώσεως αγοράς στον τομέα των μεταποιημένων προϊόντων με βάση τα οπωροκηπευτικά (1), όπως τροποποιήθηκε τελευταία από τον κανονισμό (ΕΟΚ) αριθ. 1118/81 (2),

τον κανονισμό (ΕΟΚ) αριθ. 2194/81 του Συμβουλίου της 27ης Ιουλίου 1981 περί καθορισμού των γενικών κανόνων του καθεστώτος ενισχύσεως στην παραγωγή για τις σταφίδες και τα ξηρά σύκα (3), όπως τροποποιήθηκε από τον κανονισμό (ΕΟΚ) αριθ. 2101/82 (4), και ιδίως το άρθρο 10α παράγραφος 2,

Εκτιμώντας:

ότι το άρθρο 10α του κανονισμού (ΕΟΚ) αριθ. 2194/81 έχει προβλέψει τη χορήγηση ενισχύσεως για επαναποθεματοποίηση μέχρι 30 000 τόνων σταφίδων σουλτανίνα της εσοδείας 1981 που ευρίσκονται στην κατοχή των ελληνικών οργανισμών αποθεματοποιήσεως·

ότι πρέπει να προβλεφθούν οι λεπτομέρειες εφαρμογής της ενισχύσεως αυτής και ιδίως οι διατάξεις σχετικά με τον έλεγχο του δικαιώματος για ενίσχυση·

ότι λαμβανομένου υπόψη του υφισταμένου χώρου στον οποίο πρέπει να επαναποθεματοποιηθούν οι σταφίδες και των υπαρχουσών δυνατοτήτων επαναποθεματοποιήσεως, πρέπει να καθορισθεί το κατάλληλο ποσό ενισχύσεως κατ' αποκοπή·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Μεταποιημένων Οπωροκηπευτικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κατόπιν αιτήσεως του οργανισμού αποθεματοποιήσεως, και υπό τους όρους που καθορίζονται στο άρθρο 3, χορηγείται για τις σταφίδες σουλτανίνα κοινοτικής προελεύσεως, τις οποίες ο αιτών αγόρασε βάσει συμβάσεων που αναφέρονται στο άρθρο 3 του κανονισμού (ΕΟΚ) αριθ. 2194/81 κατά την περίοδο εμπορίας 1981/82, ενίσχυση για την επαναποθεματοποίηση σε άλλο χώρο αποθεματοποιήσεως που ανήκει σε τρίτον και ευρίσκεται εντός του Κράτους μέλους όπου έχουν παραχθεί οι σταφίδες αυτές.

Άρθρο 2

Η αρμόδια αρχή του ενδιαφερομένου Κράτους μέλους προβαίνει στην διανομή των ποσοτήτων που προβλέπονται στο άρθρο 10α του κανονισμού (ΕΟΚ) αριθ. 2194/81 μεταξύ των οργανισμών αποθεματοποιήσεως και λαμβάνοντας υπόψη τις ποσότητες που κατέχονται από τον καθένα από αυτούς καθώς και των δυνατοτήτων αποθεματοποιήσεως.

Το ενδιαφερόμενο Κράτος μέλος πληροφορεί, χωρίς καθυστέρηση, την Επιτροπή για τα μέτρα που πήρε κατ' εφαρμογή του προηγουμένου εδαφίου.

Άρθρο 3

Η ενίσχυση χορηγείται μόνο αν πληρούνται οι εξής προϋποθέσεις:

- η μεταφορά έχει πραγματοποιηθεί προς τον περισσότερο προσιτό και κατάλληλο τόπο αποθεματοποιήσεως, υπό έλεγχο της αρμόδιας αρχής του ενδιαφερομένου Κράτους μέλους,

- οι σταφίδες έχουν αποθεματοποιηθεί μεταξύ 10 Αυγούστου και 15 Νοεμβρίου 1982,

- οι ποσότητες που επαναποθεματοποιήθηκαν δεν ξεπερνούν τις ποσότητες που διανεμήθηκαν κατ' εφαρμογή του άρθρου 2,

- οι αιτήσεις για χορήγηση ενισχύσεως έχουν υποβληθεί, το αργότερο στις 14 Νοεμβρίου 1982, στην αρμόδια αρχή του ενδιαφερομένου Κράτους μέλους,

- τα δικαιολογητικά έγγραφα ενισχύσεως έχουν υποβληθεί στην αρμόδια αρχή του ενδιαφερομένου Κράτους μέλους.

Άρθρο 4

Η ενίσχυση ανέρχεται σε 57,1 ECU ανά τόνο σταφίδων σουλτανίνα.

Άρθρο 5

Το δικαίωμα ενισχύσεως για επαναποθεματοποίηση, κατά την έννοια του άρθρου 6 του κανονισμού (ΕΟΚ) αριθ. 1134/68, η οποία αναφέρεται στο άρθρο 1 θεωρείται ότι επέρχεται κατά την ημερομηνία εισόδου των σταφίδων στον χώρο αποθεματοποιήσεως όπου επαναποθεματοποιούνται.

Άρθρο 6

1. Τα Κράτη μέλη λαμβάνουν όλα τα απαραίτητα μέτρα για τη διασφάλιση των αναγκαίων ελέγχων· ελέγχουν κυρίως αν έχει πραγματοποιηθεί η επαναποθεματοποίηση των σταφίδων.

2. Τα Κράτη μέλη ανακοινώνουν στην Επιτροπή, το αργότερο στις 15 Δεκεμβρίου 1982, τις ποσότητες των σταφίδων σουλτανίνα που έχουν επαναποθεματοποιηθεί.

Άρθρο 7

Ο παρών κανονισμός αρχίζει να ισχύει την επομένη της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 10η Αυγούστου 1982.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 6 Αυγούστου 1982.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 73 της 21. 3. 1977, σ. 1.

(2) ΕΕ αριθ. L 118 της 30. 4. 1981, σ. 10.

(3) ΕΕ αριθ. L 214 της 1. 8. 1981, σ. 1.

(4) ΕΕ αριθ. L 223 της 31. 7. 1982, σ. 4.